সাতক্ষীরা ১৪ই মে শনিবার : অদ্য বাদ আছর আহলেহাদীছ আন্দোলন বাংলাদেশ ও বাংলাদেশ আহলেহাদীছ যুবসংঘ সাতক্ষীরা যেলার যৌথ উদ্যোগে নগরীর ঐতিহ্যবাহী আব্দুর রাযযাক পার্কে অনুষ্ঠিত যেলা সম্মেলনে প্রদত্ত প্রধান অতিথির ভাষণে মুহতারাম আমীরে জামাআত প্রফেসর ড. মুহাম্মাদ আসাদুল্লাহ আল-গালিব উপরোক্ত কথা বলেন। তিনি বলেন, মতবাদ বিক্ষুদ্ধ পৃথিবী যখন অশান্তির দাবানলে জ্বলছিল, ঠিক তখনই শান্তির অমীয় বাণী নিয়ে হাযির হন জান্নাতের সুসংবাদদাতা ও জাহান্নামের ভীতি প্রদর্শনকারী মহামানব, রহমাতুল্লিল আলামীন মুহাম্মাদ (ছাঃ)। লা ইলা-হা ইল্লাল্লা-হ (আল্লাহ ছাড়া কোন মাবূদ নেই)-এর দাওয়াত সমস্ত ত্বাগূতী শক্তিকে গুঁড়িয়ে দিয়ে আরবের শুষ্ক মরুভূমিতে শান্তির সুবাতাস বইয়ে দেয়। মরুচারী আরব জাতি বিশ্ব বিজয়ী শক্তিতে পরিণত হয়। ধরাধাম শান্তির আবাসভূমিতে পরিণত হয়ে মানবতা পায় মহা সফলতা। তিনি বলেন, আহলেহাদীছ আন্দোলন ইসলামের সেই আদিরূপ প্রতিষ্ঠার আন্দোলন, যা মানবতাকে সেই মহা সত্যের আহবান জানায়। তিনি বলেন, আহলেহাদীছ আন্দোলন তাওহীদের কালেমাকে বুকে ধারণ করেই সম্মুখ পানে এগিয়ে চলেছে। এ আন্দোলন মানুষের সার্বিক জীবনকে আল্লাহ প্রেরিত অভ্রান্ত বিধান পবিত্র কুরআন ও ছহীহ হাদীছ অনুযায়ী ঢেলে সাজাতে চায়। অতএব আসুন! আমরা সার্বিক জীবনে এলাহী বিধানের কাছে পূর্ণরূপে আত্মসমর্পণ করি। সফলতা একদিন আমাদের পায়ে লুটাবেই ইনশাআল্লাহ।  যেলা আন্দোলন-এর সভাপতি মাওলানা আব্দুল মান্নানের সভাপতিত্বে অনুষ্ঠিত উক্ত সম্মেলনে বিশেষ অতিথির বক্তব্য পেশ করেন আন্দোলন-এর কেন্দ্রীয় প্রধান উপদেষ্টা প্রফেসর মুহাম্মাদ নযরুল ইসলাম, কেন্দ্রীয় সেক্রেটারী জেনারেল অধ্যাপক মাওলানা নূরুল ইসলাম, প্রচার ও প্রশিক্ষণ সম্পাদক ও মাসিক আত-তাহরীক সম্পাদক ডঃ মুহাম্মাদ সাখাওয়াত হোসাইন, সাহিত্য ও পাঠাগার সম্পাদক অধ্যাপক সিরাজুল ইসলাম,  কেন্দ্রীয় শূরা সদস্য অধ্যাপক শেখ মুহাম্মাদ রফীকুল ইসলাম ও ডঃ এ.এস.এম. আযীযুল্লাহ, যুবসংঘ-এর কেন্দ্রীয় সভাপতি মুযাফফর বিন মুহসিন, সোনামণি কেন্দ্রীয় পরিচালক ইমামুদ্দীন, বগুড়া যেলা আন্দোলন-এর সভাপতি জনাব আব্দুর রহীম, যুবসংঘ রাজশাহী বিশ্ববিদ্যালয় শাখার সাবেক সভাপতি ডঃ মুহাম্মাদ আতাউর রহমান প্রমুখ। অন্যান্যের মধ্যে বক্তব্য রাখেন, আল-মারকাযুল ইসলামী আস-সালাফী নওদাপাড়া, রাজশাহীর ভারপ্রাপ্ত অধ্যক্ষ মাওলানা আব্দুর রাযযাক বিন ইউসুফ, খুলনা যেলা আন্দোলন-এর সভাপতি মাওলানা জাহাঙ্গীর আলম প্রমুখ। সম্মেলনে আরও উপস্থিত  ছিলেন, রাজশাহী যেলা আন্দোলন-এর প্রবীণ সভাপতি ডাঃ মুহাম্মাদ ইদরীস আলী, মেহেরপুর যেলা আন্দোলন-এর সাধারণ সম্পাদক জনাব তারীকুযযামান, ঢাকা যেলা আন্দোলন-এর অর্থ সম্পাদক কাযী হারূনুর রশীদ, মেহেরপুর শহর শাখা আন্দোলন-এর সহ-সভাপতি আলহাজ্জ আযীমুদ্দীন বিশ্বাস, একই শাখার অর্থ সম্পাদক আলহাজ্জ আবুল হোসাইন, প্রচার সম্পাদক জনাব রফীকুল ইসলাম ও গাংনী আহলেহাদীছ জামে মসজিদ, মেহেরপুরের সহ-সভাপতি জনাব মোশাররফ হোসাইন প্রমুখ। উল্লেখ্য যে, কেন্দ্রীয় সেক্রেটারী জেনারেল অধ্যাপক নূরুল ইসলামের নেতৃত্বে মেহেরপুর হতে ছয় জনের উক্ত  দলটি নিজস্ব গাড়ী যোগে আগের দিন ১৩ মে শুক্রবার সাতক্ষীরা পৌঁছেন। তারা বুলারাটিতে মুহতারাম আমীরে জামাআতের পৈতৃক বাড়ীর শূন্য ভিটা, বাঁকাল ইসলামিক কমপ্লেক্স ও সুন্দরবন সহ সাতক্ষীরার গুরুত্বপূর্ণ স্থান সমূহ পরিদর্শন করেন। অতঃপর সম্মেলনে যোগদান করেন।  এবারের সম্মেলনে উপস্থিতি সংখ্যা ছিল বিগত বছরগুলোর তুলনায় অনেক বেশী। যেলার বিভিন্ন শাখা ও এলাকা থেকে বাস, মিনিবাস, মাইক্রোবাস, ইঞ্জিন চালিত ভ্যান যোগে হাযার হাযার পুরুষ ও মহিলা যেলা সম্মেলনে যোগদান করেন। মহিলাদের জন্য পৃথক প্যান্ডেল ও প্রজেক্টরের ব্যবস্থা ছিল।  মহিলাদের উপস্থিতি প্যান্ডেল ছাড়িয়ে গেলে দুদফা প্যান্ডেল বৃদ্ধি করতে হয়।  সম্মেলনে ইসলামী জাগরণী পরিবেশন করেন আল-হেরা শিল্পী গোষ্ঠী প্রধান মুহাম্মাদ শফীকুল ইসলাম ও বাঁকাল দারুল হাদীছ আহমাদিয়া সালাফিইয়ার ছাত্র আবু রায়হান ও বুরহানুদ্দীন। অনুষ্ঠানটি সঞ্চালকের দায়িত্বে ছিলেন যেলা যুবসংঘের সাবেক সভাপতি অধ্যাপক শাহীদুযযামান ফারূক ও বর্তমান সভাপতি মাওলানা সিরাজুল ইসলাম। সম্মেলনে দেশের সরকার, প্রশাসন ও জনগণের উদ্দেশ্যে নিম্নোক্ত দাবী ও প্রস্তাবনা সমূহ পাঠ করেন যেলা আন্দোলন-এর সাধারণ সম্পাদক মাওলানা আলতাফ  হোসাইন।-  ১. দেশের আইন ও শাসন বিভাগকে পবিত্র কুরআন ও ছহীহ হাদীছের আলোকে ঢেলে সাজাতে হবে।  ২. শিক্ষার নিম্নস্তর হতে উচ্চস্তর পর্যন্ত ইসলামী শিক্ষাকে বাধ্যতামূলক করতে হবে।  ৩. পবিত্র কুরআন ও ছহীহ হাদীছ ভিত্তিক ইসলামী অর্থ ব্যবস্থা চালু করতে হবে। বিশেষ করে কৃষকদের জন্য সূদমুক্ত কৃষিঋণ ব্যবস্থা চালু করতে হবে।  ৪. যুব চরিত্র বিধ্বংসী অশ্লীল বই, পত্রিকা, ছবি প্রদর্শন এবং বিদেশী অপসংস্কৃতির আগ্রাসন বন্ধ করতে হবে।  ৫. এ সম্মেলন দেশের আইন-শৃংখলা বিঘ্ন সৃষ্টিকারীদের বিরুদ্ধে দৃষ্টান্তমূলক  শাস্তির দাবী জানাচ্ছে।  ৬. এ সম্মেলন মার্কিন যুক্তরাষ্ট্র কর্তৃক আফগানিস্তান ও ইরাক দখল, ফিলিস্তিনীদের প্রতি বৈষম্যমূলক আচরণ এবং মিসর, লিবিয়া, সিরিয়া সহ মুসলিম বিশ্বে গণতন্ত্রের নামে গণহত্যার তীব্র নিন্দা জানাচ্ছে এবং সেখানে স্থায়ী শান্তি প্রতিষ্ঠার জন্য জাতিসংঘ এবং ও,আই,সির প্রতি জোরালো আহবান জানাচ্ছে।  ৭. এ সম্মেলন সরকার ঘোষিত নারী উন্নয়ন নীতিমালা পবিত্র কুরআন ও ছহীহ হাদীছে বর্ণিত বিধান অনুযায়ী ঢেলে সাজাবার আহবান জানাচ্ছে এবং ইসলাম প্রদত্ত নারী অধিকার সমূহ যথাযথভাবে বাস্তবায়নের দাবী জানাচ্ছে।  ৮. এ সম্মেলন বিদেশে নারী গৃহকর্মী না পাঠানোর জন্য সরকারের প্রতি জোর দাবী জানাচ্ছে।  ৯. বিগত ২০০৫ সালে আহলেহাদীছ আন্দোলন বাংলাদেশ-এর মুহতারাম আমীরে জামাআত প্রফেসর ডঃ মুহাম্মাদ আসাদুল্লাহ আল-গালিব সহ অন্যান্য নেতা ও কর্মীদের উপর আরোপিত মিথ্যা মামলা সমূহের অবশিষ্ট মামলাগুলি দ্রুত নিষ্পত্তির জন্য বর্তমান সরকারের প্রতি আহবান জানাচ্ছে।  উপস্থিত শ্রোতৃমন্ডলী দুহাত উঁচু করে মুহুর্মুহু তাকবীর ধ্বনি দিয়ে উক্ত প্রস্তাব সমূহের সাথে একাত্মতা ঘোষণা করেন।